AfriForum Jeug rig waarskuwing aan prof. Kgwadi - AfriForum Jeug
Tydens onlangse vergaderings van #ReformPUK was die radikale drukgroep se leiers baie aggressief en het selfs gedreig om die Totius-standbeeld te verwyder. AfriForum Jeug se bekommernis oor die veiligheid van studente het toegeneem nadat prof. Kgwadi klaarblyklik opdrag gegee het dat die hekke van die universiteitskampus nie gesluit mag word wanneer #ReformPUK betoog nie.
“Dit is uiters onverantwoordelik van prof. Kgwadi en dit wil voorkom asof hy nie die belange van alle studente op die hart dra nie,” het Hans Gildenhuys, voorsitter van AfriForum Jeug se Potchefstroom-tak, gesê.
AfriForum Jeug het verder versoek dat prof. Kgwadi die versekering moet gee dat eksamens geensins deur betogings ontwrig sal word nie. Indien eksamens wel ontwrig word, kan prof. Kgwadi ŉ dringende hofbevel van AfriForum Jeug verwag wat hom sal dwing om die betogings onmiddellik stop te sit.
“Prof. Kgwadi is die verantwoordelike persoon, en as hy nie sy pligte gaan nakom nie, gaan ons hom verplig om dit te doen,” het Gildenhuys afgesluit.
← Prev: Universiteitsgelde is te hoog, maar kampusgeweld ongeregverdig Next: AfriForum Jeug oorhandig “Respect our right to learn”-memorandum aan presidensie →